Tisztelt Közgyűlés!

Kedves Licista és Berzsenyista Iskolatársaim!

Kedves Vendégek!

Kis János költő, püspök, egykori diáktársunk gondolatait idézném:

Szedj illatos rózsákat,

Míg tart a szép nyár,

Becsüld meg az órákat,

Az idő eljár.

Ma még érzed erődet,

Ki tudja mi vár?

Ne vesztegesd idődet,

Az idő eljár.

Halasztását dolgának

Sok megbánta már,

Ne véld élted tréfának,

Az idő eljár.

Valóban, az idő szalad és eljár. Eljárt diáktársaink felett is, akikről biztosan tudom, hogy nem vesztegették idejüket, és megbecsülték az órákat.

Emlékezzünk Gárdai Ernő (1946) és Balogh István (1954) elhunyt licistákra!

Emlékezzünk még Baráth Zoltánra, aki 1981- 1990 között volt a Berzsenyi Dániel Gimnázium igazgatója.

Választmányunk az elmúlt évben 3-szor ülésezett: 2016. szept. 24-én, 2017. febr.4-én és 2017. máj. 20-án. Rászoruló diákok támogatásáról, és kiemelkedő eredményt elért tanítvány jutalmazásáról döntöttünk. Ez egyik legfontosabb feladatunk: segíteni a nehéz helyzetben élőket, és értékelni a kiválóságokat, akik szerencsére egyre többen vannak. Az iskola honlapján ([www.bdeg.hu](http://www.bdeg.hu)) hetente olvashatunk sikereikről.

A tanév végi díjak többségét licista öregdiákok alapították. Végignézve a sort, „Legjobb matematikus” díj nincs köztük. Ezért Csóka Andrea (1996) matematika szakos tanár, öregdiák kezdeményezésére, és még két matematika szakos öregdiák (Csukásné Bencsik Zsuzsa (1971) és Kő-Czákler Judit (1994) támogatásával az iskolavezetés a tanév végén újabb díjat fog kiosztani, a legjobb matematikusnak vagy fizikusnak. A díjat a Líceumban tanító, Rácz László- díjas matematika-fizika szakos pedagógusról, Dr. Lang Jánosnéról neveztük el. Aki teheti, és úgy érzi, hogy ezt a díjat támogatná, a diákszövetség számlájára fizethet be. Kérjük, hogy a közlemény rovatba jelezzék: „ matematika”. Köszönjük! Így a következő években is jutalmazhatunk. Máris nem vesztegettük időnket.

Diákszövetségünk 2018-ban lesz 100 éves. E jeles évfordulót szeretnénk méltó módon megünnepelni. Megbeszéléseinken elképzelésekről, tervekről beszéltünk.

Ezt a közös gondolkodást néhány diáktársunk írása is megkönnyíti.

Dr. Tóth Imre (1986) Kánya Kálmán (1887) (szintén licista) a polgári arisztokrata életrajzi kötetét jelentette meg.

Horváth Edit (1972) könyvtáros, öregdiák rendszeresen kutatja és teszi közzé a honlapon „Akikre emlékezünk” címmel iskolánk jeles tanárairól, diákjairól szóló életrajzi adatokat.

Raffai Balázs (1999) tanár, öregdiák „A Líceumi Diákszövetség támogató és közösségmegtartó szerepe a soproni Berzsenyi Dániel Evangélikus Gimnázium életében régen és napjainkban” címmel írt szakdolgozatot közoktatás vezető továbbképzésen. Írásában különböző generációkhoz tartozó iskolatársakat szólaltatott meg, felidézve az alma materhez való emlékeiket. Mindegyikben ott van a líceumi nagy családhoz való kötődés. Ezt a szellemet és lelkületet kell továbbadnunk a következő nemzedékeknek, ezért kell, hogy minél gyakrabban találkozzon a mai diákság az előttük járó generációval.

Találkozások eddig is voltak. Ellátogatott szeretett Líceumához Dr. Szabó István állatorvos, aki 1929-1937 között volt líceumi diák. Egy állattenyésztéssel kapcsolatos könyvet ajándékozott iskolánknak, melynek szerkesztője és öt fejezetének írója is. A könyv elejére beragasztotta iskolai emlékeiről szóló írását. A kötet az iskolai könyvtárban található. Látogatására elkísérte Dr. Bakody Gyula (1952) állatorvos, öregdiák.

Dr. Friedrich András (1959) az 1956-os eseményekről beszélgetett az ünnep előtti napokban a diákokkal.

Simon Andrea (1994) színész a költészet napi verskommandó kapcsán jött el a gimnáziumba.

A diáknapi Scarbancia kupán öregdiákok csapata is mérkőzött a diáksággal.

Meghitt és jó hangulatú rendezvény a nagyszülők délutánja. Az ötödik évfolyamos kisdiákok meghívják nagyszüleiket az iskolába, kis műsorral kedveskedve nekik. Sok nagyszülő is licista vagy berzsenyista volt, és ilyenkor természetes, hogy mesélnek a régi diákévekről.

Február első szombatja a Líceumi bál napja, ami nagyszerű alkalom az ifjú öregdiákok és a jelenlegi diákság együttlétére.

Május 6-án a Deák-kútnál, a ballagáson Horváth Csaba (1976) könyvtárigazgató, öregdiák köszöntötte a maturandusokat, és vette fel őket jelképesen a diákszövetség soraiba.

Rendezvényünkkel egy időben zajlik városunkban egy gyógyszerészeti konferencia, melyen Dr. Lipták József (1959) öregdiák is részt vesz, és amelyen megemlékeznek Dr. Nikolics Károly (1936) gyógyszerészről, öregdiákról, aki 1991-ben egyik alapító elnökségi tagja volt az újjászerveződő diákszövetségnek.

Újabb kéréssel, felhívással folytatnám, a 100 éves ünnep alkalmából.

Keressük azokat az öregdiákokat, akik szívesen eljönnének valamilyen tanórára, (lehet osztályfőnöki, vagy nyelvi, vagy szakóra), ahol beszélnének munkájukról, pályájuk szépségéről, esetleg nehézségeiről. Megbecsültük az órákat!

Keressük azokat is, akik esetleg a munkahelyüket mutatnák be néhány érdeklődő tanulónak, vagy egy osztálynak osztálykirándulás alkalmával. Szegeden Dr. Szalai Tamás (2003) csillagász a Kísérleti fizika intézetben már több érdekfeszítő látványos kísérletet mutatott be az intézménybe látogató licistáknak.

További ötletek vannak: pl. jutalmazni a 100%-os témazáró dolgozatokat, pályázatot kiírni a diákok számára „Hogyan képzeled el a Líceumot 100 év múlva?” címmel, élőláncot alkotni a Líceum és a Deák-kút között stb. Ezeket és még sok más ötletet Raffai Balázs találta ki. Jó lenne, ha jövőre ezek megvalósulásáról számolhatnék be a közgyűlésen!

Hasonló ötleteket várunk mindenkitől, a szervezés érdekében minél hamarabb, mert „Az idő eljár”!

A mai (május 20.) diáktalálkozó az evangélikus múzeum megtekintésével kezdődött Tóth Károly (2001) lelkész, öregdiák vezetésével.

Az emléktáblákat koszorúzták: Hollndonner László (1958), Bakody Gyula (1952) és Pataki Gergely (1998).

A 100 éve született Dr. Kárpáti László tanár úrra emlékeztünk a Díszteremben. A kiállítást a tanár úr fia, Dr. Kárpáti György (1967) állította össze. A kiállítást megnyitotta Dr. Németh József (1971) orvos, egykori tanítvány.

Az „Emeld fel emlék” Alapítvány könyvbemutatóját Kallós Károlyné tartotta. A 8., eddig utolsó kötetben olvashatjuk Dr. Kárpáti László életrajzát. A jeles pedagógusokat bemutató sorozatban már több líceumi tanárral (Dr. Lampért Gyula, Peéry Rezső, Prőhle Jenő), vagy a líceumban végzett és pedagógussá vált személyiséggel ismerkedhettünk meg.

A rendezvényt színesítette Dégay Zoltán (1958) és lánya, Dr. Dégay Anett négykezes zongorajátéka, és Dégay Zoltán versmondása.

A holnapi (május 21.) líceumi istentiszteleten Tóth Károly lelkész, öregdiák szolgál majd.

Köszönöm, köszönjük mindenki munkáját, aki egy kicsit is tett a nemzedékek összetartozásának erősítésében, a hagyományok ápolásában, iskolánk jó hírnevének gyarapításában.

Beszámolóm olvasható lesz az iskola honlapján. A nevek melletti évszámok az érettségi évét jelölik.

Számlaszámunk: OTP Sopron 11737083-20071350

Továbbra is tisztelettel kérek mindenkit, hogy juttassa el hozzám aktuális e-mail címét, és lakcímét!

Köszönöm a figyelmet!

Várom az észrevételeket, kiegészítéseket, hozzászólásokat!

Sopron, 2017.05. 20. Csukásné Bencsik Zsuzsa

titkár